(कविता)
(कविता)
जाति - धर्म नञि, कर्म महान ।
 गीतामे कहलन्हि भगवान ।
 ताहि आदर्शक एक उदाहरण,
श्री ए॰ पी॰ जे अब्दुल कलाम । ।
 जिनगी जनिकर छल विज्ञान ।
 देश जनिक करइछ सम्मान ।
 कोना कऽ भारत बिसरि सकत,
रक्षाक क्षेत्र हुनिकर अवदान । ।
 जा जिउलन्हि पूजल बस ज्ञान ।
 क्षण भरि ने कएलन्हि विश्राम ।
 राष्ट्रपतिक पद पाबि कऽ जनिका,
धन्य भेल, पाओल सम्मान । ।
 प्रतिभा - पद, नञि लेश गुमान ।
 ज्ञानक अर्जन, ज्ञानहि दान ।
 कथनी - करनी अन्तर नञि छल,
हुनिकर छल व्यक्तित्व महान । ।
 मुक्त हाथ बाँटल ओ ज्ञान ।
 भेदभाव बिनु रहथि सुजान ।
 एहि सुन्नर व्यक्तित्वक कारण,
विश्व हुनिक करइछ गुणगान । ।
 माटिक देह माटिमे लीन ।
 मुदा हुनक नञि कृत्य मलीन ।
 "श्री"सँ युक्त छलाह - रहताह ओ,
काया भेल पञ्चतत्त्व विलीन । ।
 विश्वकेँ दए अन्तिम सलाम ।
 ओ कएलन्हि भूतलसँ प्रस्थान ।
 ओहि दिव्य-पुरुषकेँ छी करैत,
नञि एक बेर, शत्-शत् प्रणाम । ।
 07 AUG. 2015 कऽ प्रकाशनार्थ "मिथिला दर्पण" केर सम्पादकीय कार्यालयकेँ प्रेषित ।
 07 AUG. 2015 कऽ प्रकाशनार्थ "मिथिला दर्पण" केर सम्पादकीय कार्यालयकेँ प्रेषित । 